 NA RICHARD MUNGUTI RAIA wa Nigeria anayeshtakiwa kumlaghai Mkenya Sh60.4 milioni katika biashara ya ‘washwash’ amepata afueni ya kuachiliwa kwa dhamana kwa vile ameoa Mkenya, huku mwenzake akinyimwa haki hiyo na kuagizwa asalie gerezani hadi kesi inayowakabili isikilizwe na kuamuliwa. Hata hivyo, Alo Ojo, ambaye mkewe na wazazi wake walifika kortini kuthibitisha ni mkwe wao, aliachiliwa kwa masharti makali. Kabla ya kuondoka katika gereza la Kamiti anakozuiliwa, Ojo ametakiwa adhaminiwe na afisa mkuu katika Serikali ya Kenya. Mbali na afisa huyo mkuu serikalini, pia hakimu mkazi katika mahakama ya Milimani Bw Ben Mark Enkubo amemtaka Ojo awasilishe wadhamini wengine wawili. Kila mmoja wa wadhamini hao atawasilisha kortini dhamana ya Sh5 milioni. Wadhamini hao watatu watahojiwa na kuchunguzwa na hakimu kabla ya kuruhusiwa kumdhamini Ojo. Lakini mwenzake Ojo, Victor Nyekazi Wagwu, alinyimwa dhamana kwa vile hana visa ya kumwezesha kuishi nchini Kenya. Ojo na Wagwu, hakimu alielezwa na kiongozi wa mashtaka Bi Virginia Kariuko, wako na uraia wa Uganda lakini asili yao ni Nigeria. Ojo na Wagwu walishtakiwa kumlaghai Ahmed Noor dola za Marekani 420,000 (Sh60,480,000) wakidai wangezitumia kununua kemikali ya kusafisha Dola ambazo wangetumia kununua hoteli ya Lisbon Hotel inayomilikiwa na familia ya Noor. Bi Kariuki alieleza hakimu kwamba kemikali hiyo ndiyo hutumiwa na matepeli wa kutengeneza pesa feki. Ojo na Wagwu walikamatwa na polisi Agosti 8, 2023, katika kituo cha petroli cha Rubis katika eneo la South C, Nairobi bila Visa za kuwaruhusu kuishi nchini Kenya. Hakimu aliombwa awanyime dhamana lakini Ojo akaisaka dhamana hiyo kwa udi na uvumba. Bw Ekhubi ameorodhesha kesi hiyo kutajwa Septemba 7, 2023, kutengewa siku ya kusikilizwa. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  